กรมการขนส่งทางบก เริ่มมาตรการจำกัดจำนวนผู้เข้ารับบริการขอรับใบอนุญาตขับรถไม่เกิน 50 คนต่อรอบ ป้องกันการแพร่ระบาดของโรค COVID-19
กรมการขนส่งทางบก เริ่มมาตรการจำกัดจำนวนผู้เข้ารับบริการขอรับใบอนุญาตขับรถไม่เกิน 50 คนต่อรอบ ป้องกันการแพร่ระบาดของโรค COVID-19 นายจิรุตม์ วิศาลจิตร อธิบดีกรมการขนส่งทางบก  เปิดเผยว่า กรมการขนส่งทางบกได้เพิ่มมาตรการเฝ้าระวังและป้องกันการแพร่ระบาดของโรค COVID-19 สำหรับประชาชนที่เข้ามาติดต่อ ด้านใบอนุญาตขับรถ จะดำเนินมาตรการจำกัดจำนวนผู้เข้ารับบริการไม่เกิน 50 คนต่อรอบ จัดที่นั่งเว้น 1 ที่นั่ง หรือเว้นระยะระหว่างคนอย่างน้อย 1 เมตร ทำความสะอาดเครื่องมืออุปกรณ์การทดสอบที่ต้องสัมผัสร่างกาย เช่น รถที่ใช้ทดสอบ เครื่อง E-exam และเครื่องมือทดสอบสมรรถภาพทางร่างกายหรือสายตา ด้วยแอลกอฮอล์ฆ่าเชื้อทุกครั้งที่เสร็จสิ้นการทดสอบและจะเริ่มทดสอบคนต่อไปทั้งนี้ ที่ผ่านมากรมการขนส่งทางบก ได้ดำเนินมาตรการต่างๆ โดยสั่งการให้สำนักงานขนส่งทุกแห่ง ดำเนินการตรวจวัดอุณหภูมิผู้เข้าไปในสถานที่และการบริการสาธารณะ หากพบประชาชนที่มีอาการไข้ หรืออาการต้องสงสัยเข้าข่ายอาการโรคดังกล่าวให้ประสานหน่วยงานสาธารณสุขในพื้นที่โดยเร็ว ให้สำนักงานขนส่งทุกแห่ง ทำความสะอาดฆ่าเชื้อโรคพื้นที่ให้บริการภายในสำนักงานขนส่งทุกวัน โดยเฉพาะอุปกรณ์ทดสอบสมรรถภาพร่างกายและสายตา เครื่องทดสอบภาคทฤษฎี (E-exam) ห้องอบรมและทดสอบ ด้วยแอลกอฮอล์ฆ่าเชื้อ  จุดที่มีการสัมผัสบ่อยครั้ง พร้อมทั้งขอความร่วมมือผู้ประกอบการทำความสะอาดตัวรถเป็นพิเศษด้วยน้ำยาฆ่าเชื้อ กำชับให้พนักงานขับรถและพนักงานจำหน่ายตั๋ว สวมใส่หน้ากากอนามัยในขณะปฏิบัติหน้าที่ตลอดเวลาและทำความสะอาดสถานีขนส่งผู้โดยสาร จุดจอดรถ จุด Checking Point ท่ารถต่างๆ